白居易
三谣。素屏谣
素屏素屏，胡为乎不文不饰，不丹不青？
当世岂无李阳冰之篆字，张旭之笔迹？边鸾之花鸟，
张璪之松石？吾不令加一点一画于其上，欲尔保真而全白。
吾于香炉峰下置草堂，二屏倚在东西墙。
夜如明月入我室，晓如白云围我床。我心久养浩然气，
亦欲与尔表里相辉光。尔不见当今甲第与王宫，
织成步障银屏风。缀珠陷钿贴云母，五金七宝相玲珑。
贵豪待此方悦目，晏然寝卧乎其中。素屏素屏，
物各有所宜，用各有所施。尔今木为骨兮纸为面，
舍吾草堂欲何之？